Sassa-krisis: DA gaan voort met hofaansoek ondanks Dlamini se versekeringArgieffoto Die Demokratiese Alliansie gaan voort met sy aansoek in die konstitusionele hof om aanspreeklikheid te soek vir diegene wat versuim het om seker te maak dat die Suid-Afrikaanse agentskap vir maatskaplike sekerheid (Sassa) gereed sal wees om aan die einde van die maand toelaes te versprei wanneer die huidige ongeldige kontrak met Cash Paymaster Services (CPS) verstryk. Dit volg ondanks die feit dat die minister van maatskaplike ontwikkeling, Bathabile Dlamini, Sondagoggend aan verslaggewers gesê het meganismes is in plek om seker te maak dat die begunstigdes wel hul welsynstoelaes betyds sal ontvang wanneer die kontrak verstryk. Bridget Masango, woordvoerder van die DA, het Sondag gesê die “skandelike minagting” wat Dlamini teenoor die 17 miljoen arm en weerlose Suid-Afrikaners Sondagoggend by die perskonferensie getoon het, verdien veroordeling in die sterkste moontlike terme. “Die DA is geskok en woedend oor Dlamini se versuim om ŉ duidelike plan bekend te maak om die krisis op te los. Haar onwilligheid om duidelike antwoorde te verskaf, vasberadenheid om die media te blameer, en weiering om direkteur-generaal Zane Dangor se bedanking Vrydag te verduidelik, is die duidelikste bewys nog waarom ons vandag in hierdie gemors sit,” het Masango gesê. “Dlamini gee nie om vir die armes of vir enige van daardie Suid-Afrikaners nie – jonk of oud – wat op ŉ welsynstoelaag steun om te oorleef.” Sy het gesê pres. Jacob Zuma moet verantwoordelik gehou word vir die krisis. “Hy het stilgebly daaroor tot die laaste minuut en versuim om Dlamini af te dank – die minste wat hy kon doen – en dit wys dat hy net so min besorg is oor die begunstigdes. “Die DA sal nie die ANC laat wegkom daarmee om die armes en weerloses van hul welsyntoelaes te ontneem nie. Ons is gereed om te doen wat ons kan om seker te maak dat elke persoon wat ŉ toelaag op 1 April moet kry, dit sal ontvang.” Masango het gesê die DA gaan dus voort met sy aansoek in die konstitusionele hof om te bepaal wie is aanspreeklik vir Sassa se gereedheid om die verspreiding van toelaes oor te neem en wat 17 miljoen Suid-Afrikaners se lewens bedreig het. “As deel van ons aansoek versoek ons ŉ verklaringsbevel van die hof wat bevestig dat die minister van maatskaplike ontwikkeling, die uitvoerende hoof by Sassa en Sassa hul pligte versuim het kragtens die Grondwet.” Die DA versoek ook ŉ verklaring dat Dlamini haar amp oortree het deur nie die funksies van haar kantoor met eer, respek en waardigheid tot die beste van haar vermoë te vervul nie. “Ons voorbereiding vir ŉ massa optog vandeesweek Vrydag, 10 Maart 2017, duur ook voort. Ons is gereed om ŉ duidelike boodskap aan minister Dlamini te stuur dat haar minagting vir die armes sal nie onbeantwoord bly nie. Sy moet gaan en sy moet nou gaan. Ons sal dit Vrydag baie duidelik maak,” het Masango bygevoeg. Dlamini het vroeër tydens die konferensie gesê CPS sal steeds die toelaes bly betaal nadat hul kontrak verval het. Gesprekke met die diensverskaffer duur voort. Dlamini het gesê die plan is om ŉ oorgangsperiode te hê wanneer Sassa die verantwoordelikheid sal oorneem om die toelaes te betaal. Sy het gesê die Suid-Afrikaanse Poskantoor sal ook betrek word. Die konstitusionele hof het in 2014 beslis dat Sassa se kontrak met CPS ongeldig is, omdat ŉ behoorlike tenderproses nie gevolg is nie.